Document ID: /fineweb-2-swissfilter-quality_10-filterrobots/filtered/05604.jsonl.gz/74

U periodu od 22-24. juna 2018. godine, Islamska zajednica Bošnjaka u Švicarskoj, treću godinu zaredom, organizira mektebski kamp. Na mektebskom kampu uzimaju učešće polaznici mektebske obuke iz naših džemata iz svih dijelova Švicarske u pratnji svojih muallima i muallima. Kamp traje tri dana i obuhvata brojne vjerske, edukativne, rekreativne i sportske aktivnosti.
U malo mjesto, Charmey, smještenom u brdima zapadne Švicarske, sinoć su pred jaciju namaz stigli i zadnji prijavljeni učesnici. Ne treba zaboraviti da su neki putovali gotovo 300 KM kako bi se sreli sa svojim vršnjacima iz drugih džemata. Oni su raspoređeni po sobama na način da se djeca iz različitih džemata smjeste zajedno i tako se njihovo međusobno upoznavanje ohrabri.
Nakon zvaničnog otvaranja 3. Mektebskog kampa Islamske zajednice Bošnjaka u Švicarskoj, kojeg su otvorili i obratili se prisutnima glavni imam Jasmin-ef. Demić i predsjednik Džemal-ef. Fišek, ezan je okupljene pozvao na jaciju-namaz.
U jednoj većoj prostoriji, koja nam služi kao mesdžid tokom boravka na kampu, Bog zna je li ikada iko obavio namaz osim naših mekteblija ove godine i dvije godine prije kada smo na istom mjestu organizirali naš 1. mektebski kamp.
Nakon obavljene jacije-namaz u džematu jedan od učesnika je rekao: “Da je samo ovaj jedan namaz u džematu obavljen sa našom djecom – dovoljno je i ovaj kamp ima smisla.”
Drugog dana Kampa na programu su bile dvije radionice sa temama “Biti musliman u Švicarskoj – prednosti i poteškoće” i “Halal i haram – značenje i primjena”.
Podijeljeni u pet grupa djeca su ukazivala na briljantne primjere muslimanske prakse koja ne samo da svakome pojedincu donosi ljepši i ugodniji život, nego i cijelu društvenu zajednicu čini boljim mjestom za život.
Svoju kreativnost djeca su pokazala na kraju prijepodnevnog programa kroz praktičnu radionicu u kojoj su predstavljeni zaključci sa prethodne dvije.
Tokom trajanja Kampa, djeca ne koriste mobilne telefone niti bilo kakve elektronske uređaje i, za divno čudo, ne pokazuju da im to nedostaje.
Nakon ručka i namaza na programu su sportske aktivnosti, a za večer je predviđena logorska vatra uz učenje Kur’ana i ilahija.
U jednoj od kreativnih pauza primijetili smo dvojicu dječaka koji su našli malo hlada i razgovaraju. Pitali smo ih odakle su, a oni su odgovorili da su iz dva različita džemata i da se nisu prethodno znali, ali su zajedno u sobi i upoznali su se i združili. E, to je to.
Zadnjeg dana Kampa, 24. juna 2018. godine, nakon zvaničnog zatvaranja planirana je posjeta obližnjoj fabrici čokolade Calier. Tamo će djeca tokom obilaska muzejske postavke, ali i jedne produkcijske linije, vidjeti povijest nastanka ove fabrike ali i način kako se pravi prava švicarska čokolada.
Nadati se je, ako Bog da, da će naša djeca uz učenje o svojoj vjeri i praktičnu primjenu onoga naučenog biti vjerni i sigurni čuvari islama u ovoj prelijepoj srednjeeuropskoj zemlji u budućnosti. Na tom putu mi, njihovi imami i njihovi roditelji, trebamo uraditi sve što možemo da ih za to vrijeme što bolje pripremimo.
Mektebski kamp je sigurno jedan od načina da to radimo.